text: Slaget om kasernerne i gang
  22 februar 2013 kl. 11.45
  Forsvarsminister Nick Hækkerup (S) satser på et forlig om besparelser på forsvaret i næste uge.
  Fredag mødte han forhandlerne fra partierne til en indledende drøftelse.
  Forsvarsministeren mener, at han "er bedst tjent med ikke at kommentere indholdet" i forhandlingerne.
  Han erkender dog, at det er et velkendt standpunkt fra de borgerlige partier, at det ikke kun er hæren, men også søværnet og flyvevåbnet, som man bør kigge på i spareplanen.
  Forsvarschef Peter Bartram har indstillet kasernerne i Sønderborg og Haderslev, Bülows Kaserne i Fredericia, Almegård på Bornholm samt enten Høvelte eller Vordingborg til lukning.
  
  Lokale protester
  Sønderborg Kasernes Venner afleverede fredag morgen 24.000 underskrifter mod lukning af sergentskolen og kasernen i Sønderborg til Folketingets partier.
  De fire sønderjyske borgmester udsendte i går en fælles reaktion på forsvarschefens ønske om at lukke kasernerne i Sønderjylland.
  Hovedpunkterne i borgmesterbrevet er:
  De sønderjyske kaserner i Sønderborg og Haderslev er billige i drift, de er i en god stand og de har et stort udviklingspotentiale.
  Der er en helt enestående sønderjysk tradition for opbakning til og respekt for forsvaret.
  Sønderjylland er de senere år blevet drænet for tusindvis af offentlige arbejdspladser.
  